《晋冀纪行（十四首）》
元代·徐贲

荆山揭高厓，涂山耸横堮。
长淮出两间，中断见斧凿。
洪流受束缚，浪起石斗角。
谁能为此功，在昔大禹作。
至今遗庙存，香火乃寂寞。
我来问邑人，往事竟缅邈。
于时春正深，草木尚荒落。
登临欲开豁，睹兹反不乐。
更伤卞和泣，三献空抱璞。
──右荆山。
舟行夜达曙，路入硖石口。
平山带孤城，一塔起高阜。
问知古寿春，地经百战后。
群孽当倡乱，受祸此为首。
彼时土产民，十无一二有。
田野满蒿莱，无复识畎亩。
去程不可稽，欲望敢迟久。
──右寿州。
秋日何凄其，严风变阳卉。
嘉节叶重干，时菊芬且蘼。
临高一眺望，俯见城郭里。
三关为襟带，双溪流弥弥。
浮云起天末，鸣鸿在中沚。
虽非吾故土，但悦山川美。
独游意尚适，况兹值多士。
珍肴出丰厨，吴萸泛芳醴。
人生虽长寿，良时亦有几。
对此不为欢，忧思何由弭。
鉴此登山悲，飘飖然已矣。
──右河口山登高。
昔闻阳台名，今上阳台路。
我因兴古怀，驱车暂停驻。
余基尚突兀，云雨自朝暮。
哀猿失故声，野色剩孤树。
当时襄王梦，曾与神女遇。
幽冥事莫测，万载谁能悟。
平原亘千里，巫山渺何处。
凄凉宋公子，深情见遗赋。
──右阳台。
客程不论远，所愁在阴晦。
恶风满川来，雨势晚逾倍。
船争急流上，寸进还尺退。
枯葭夹崩沙，路转百数汇。
飒飒孤篷外，琅琅万珠碎。
篙师左右呼，坐客默与对。
去心虽云迫，前途苦茫昧。
德星无复睹，洗耳亦何在？有怀仰高风，令人发深慨。
──右颍川。
前登盘子城，山隘势欲逼。
路回土峭绝，傍夹千仞壁。
石状如矩斫，巨细总方直。
无泉土脉死，草木尽改色。
高巅有堡障，重门闭重棘。
阴惨行人险，恶意叵易测。
信知狐鼠辈，得在此中匿。
我生好壮观，努力更攀陟。
立久日将晡，浮云渺乡国。
──右盘子城。
峰回抱深壑，下视天凿井。
昔人建重关，扼险备边警。
键钥久已绝，垣石尚森整。
峨峨尼父祠，门掩众山静。
曾闻此回辙，无复过斯境。
询知乡老言，此事古未省。
余氓数家在，破屋暮烟冷。
我行力稍疲，景物不暇领。
且为投宿来，惊风夜愁永。
──右天井关。
盘盘羊肠阪，路如羊肠曲。
盘曲不足论，峻陡苦踯躅。
上无树可援，下有石乱蹙。
一步一嗟吁，何以措手足。
途人互相顾，屡见车折轴。
少时徒耳闻，今日亲在目。
不经太行险，那识安居福。
──右羊肠阪。
陆行渴怀抱，今渡沁河水。
奔腾走百滩，声远闻数里。
我来坐其涯，肩担欣暂弛。
不意山坞间，偶得见清泚。
连朝尘沙目，豁尔净如洗。
虽云倦行力，对此亦足喜。
南风吹青蒲，白鸥忽飞起。
──右渡沁。
一水随山根，宛转流出迥。
滩声绕县门，孤城数家静。
风土殊可怪，十人五生癭。
土屋响牛铎，壁满残日影。
行迟欲问宿，连户皆莫肯。
亭长独见留，半榻亦多幸。
呼童此晚炊，粝饭谷带颖。
野蔌不可得，敢望肉与饼。
途行乃至此，俭素当自省。
──右沁水县。
巍巍太阴山，厓壁拔崭峭。
积水嵌层墟，凛若太古造。
冻深草木坚，僵立势难挠。
高寒横障空，阳景未尝到。
邻有羲和墓，欲问莫可吊。
如何于此地，独不被临照。
至今山中乌，无性识晴昊。
聊为志其事，因之发长啸。
──右太阴山。
土谷既深入，高山复巑岏。
微径才百尺，下转十八盘。
俯临涧壑险，势陡不可看。
乱石斗磊砢，置足恐不安。
长镵那可托，藤蔓无由攀。
寸步每千虑，举动如蹒跚。
心胆掉欲碎，毛发亦为寒。
战兢尚未足，何暇发慨叹。
平生行路心，此日方知难。
──右十八盘。
空山两高冢，娲皇此中葬。
焦土积层褵，势助殿阁壮。
大哉补天手，功出千古上。
至今炼余石，火气夜犹放。
轰雷常祓护，烈风日掀荡。
阴林惨可畏，怪木高数丈。
百鸟飞绕枝，欲止不敢向。
地灵气所钟，祭祷土人仰。
经过谒祠下，幸获拜神像。
──右女娲墓。
霍山古北镇，势尊出群麓。
山深异风景，春尽树未绿。
居人苦多寒，凿土为住屋。
屋顶土元厚，亦种麻与菽。
乃知此方民，犹有上古俗。
我欲拜其庙，日斜去程促。
窑烟敛暝色，牛羊半归牧。
征徒多险巇，村馆早寻宿。
──右霍山。

作者简介：（1335—1393）元明间苏州府长洲人，字幼文，号北郭生。工诗善画。为十才子之一，又与高启、杨基、张羽合称吴中四杰。元末为张士诚掾属。张氏亡，谪临濠。洪武二年放归。后授给事中，改御史，巡按广东。官至河南左布政使。以征洮岷军过境，犒劳不时，下狱死。有《北郭集》。